钦定古今图书集成/明伦汇编/闺媛典/第103卷 > 皇清九 > 李应官妻吴氏
## 钦定古今图书集成/明伦汇编/闺媛典/第103卷 > 皇清九 > 李应官妻吴氏

按《平阳县志》：吴氏，贡生李应官妻，庠生君城母也。世籍乐清，徙居平阳。顺治戊子，山寇猖獗，吴同众妇女逃至江口，遇兵尽掠，登舟渡江，氏独在船头悲号。兵见其迫切，恐赴水牵其衣。吴度不能免，将半渡，即以所怀银饰掷舟中，众兵争拾，吴遂起，投江而死。其尸逆流四十里，到萧家渡。时应官尚在乐之玉甑峰，是夕梦吴曰：“君在此，妾已至萧家渡矣。” 次日果闻家难，遂往萧家渡寻觅，得吴尸，时已半月，面貌如生，人咸异之。合邑绅士为诗哀之，积累成帙，名《蓉江芳烈集》，有司旌其门。